Pályázat

az ELTE TTK HÖK Fizika szakterületi koordinátori tisztségére

*“Mindenki annyit tesz, amennyit tenni bír, nem amennyi joga van”*

*Madách Imre*

**Bemutatkozás**

Miklós-Kovács Janka vagyok, most fejeztem be első évem az ELTE TTK Fizika alapszakán. Az elmúlt pár hónapban, egészen pontosan 2013. februárja óta én töltöttem be a TTK HÖK Fizika szakterületi koordinátori tisztségét, ezalatt rengeteg tudással és tapasztalattal gazdagodtam. Emellett 2012. októbere óta a Magyar Fizikushallgatók Egyesületének ELTE Helyi Bizottságában vagyok általános elnökségi tag.

**Szakterületi csoport és Mafihe**

Az ELTE-n fizikushallgatóként mindenkiben kicsit ambivalens érzések kavarognak. Ezért fontos, hogy a TTK HÖK Fizika szakterületi csoportja és a Mafihe EHB között szoros együttműködés legyen, hiszen közösen felelősek a hallgatói élet megkönnyítéséért, programjaiért és a fizikus identitás kialakításáért. Így az eddigiekhez hasonlóan folytatnám az együttműködést.

Ahhoz, hogy valaki fizikussá váljon sokminden szükséges, egy színvonalas oktatást nyújtó intézmény nem feltétlenül elég. Fontosnak tartom tehát, hogy minden tehetséges fiatal számára biztosítva legyen egy olyan közeg az egyetemen, ahol kamatoztathatja tudását és képességeit.

Szakterületi koordinátorként legfontosabb feladatomnak azt tartom, hogy az összes egyetemünkön kínálkozó lehetőséget a hallgatók elé tárjam, illetve az összes felmerülő problémára minél előbb megoldást találjak.

Mindehhez természetesen szükség van egy olyan SzaCs-ra is, amely lelkes és tájékozott tagokból áll. Így célom, hogy a szakterületünk minden munkacsoportban felkészült hallgatókkal képviseltesse magát.

**Kommunikáció a hallgatók felé**

Manapság leghatékonyabban az interneten keresztül lehet elérni a hallgatókat, ennek bevált módja egy honlap és a közösségi oldalak, illetve az évfolyamlisták.

Az elmúlt időszakban a szakterület és az EHB facebook oldala elég jól működött, viszont a közös honlapunk, amely jó információbázis lehetne a fizikushallgatók számára, sajnos nem elég aktív és naprakész. Megválasztásom esetén ezen mindenféleképpen megpróbálok javítani.

Ezek mellett a legközvetlenebb kapcsolatot mégiscsak Facebook csoportokon keresztül lehet létesíteni. Itt természetesen fennáll téves információk terjedésének veszélye, így fontos az állandó jelenlét és ellenőrzés, a hibák és az ELTE-hez méltatlan bejegyzések elkerülése végett.

**A Fizika szak ismertsége**

Fontosnak tartom, hogy a középiskolások, leendő fizikus hallgatók a legjobb képet kapják a szakról, kilátásokról, követelményekről. Ezért szeretném ha a szakterület legalább az eddigi hatékonysággal használná ki a kínálkozó lehetőségeket.

A hatékony kommunikációhoz, úgy vélem, személyes kapcsolatokra van szükség, amihez kiváló alkalmat teremtenek a Fizika Intézet által szervezett labor látogatások és fizika tanösvény, melyeket fizikushallagatók vezetnek. Fontos érintkezési felületnek tartom továbbá az Atomoktól a csillagokig előadássorozatot, melyet a szervezőkkel együttműködve kívánok kihasználni.

Hasonló személyes kapcsolatteremtésre kell törekedni a nyílt napokon, Edukatio kiállításon is, ahol a korábban bevált módon a fizika nyújtotta látványos megjelenés előnyeit kell hasznosítani.

Mindezek lebonyolítása során a jövőben több figyelmet fogok fordítani a megfelelő felkészültségre és a biztonságra.

**Tantervi háló**

Fontos érdekképviseleti szerepünk, hogy hozzájárulhatunk az Egyetemen zajló színvonalas oktatás fenntartásához. Feladatomnak tartom, hogy a Szakterületi csoport részt vegyen a tantervek felülvizsgálatában. A jövőre esedékes MSc tantervek vizsgálatához is minden segítséget meg szeretnék adni a SzaCs-al együtt a HÖK Tanulmányi munkacsoportjának.

**Programok**

A fizika szakterület programjait a Mafihe ELTE Helyi Bizottsága szervezi, ezekben továbbra is minden segítséget megadok, és törekszem az eddigi programgazdag működésre.

**Tudományos**

A fizikusok által szervezett tudományos program az EHB Előadói kör, ahol fizikus hallgatók mutatják be TDK munkáikat vagy szakdolgozati kutatásaikat. Az utóbbi fél évben a program rendszeresen megrendezésre került és egyre többen látogatták. A népszerűség növelésében segíthetne, ha nem csak fizikusok adnának elő, vagy nem csak fizikusoknak így színesíteni tudnánk a programot.

**Sport**

Kifejezetten sport programokat az utóbbi időben nem szervezett az EHB, ami mégis tekinthető sportnak az a fizikus Laser tag. Ezen kívül el tudnék képzelni más sport jellegű programot is, akár a fizika szakon belül, akár más szakokkal együttműködve.

**Kulturális**

Sajnos kultúrális programokban nem igen bővelkedik szakterületünk, ezen mindenképpen szeretnék változtatni. Régebben voltak közös színház látogatások, ezt szeretném visszahozni, emellett kiállítások, művészmozik látogatását is támogatnám, ha van rá igény.

**Fizikus bulik**

A fizikus bulik szervezésében nem gondolom, hogy nagy változtatásokra lenne szükség, megpróbálom segíteni a szervezőket az eddigi színvonal megőrzésében, hirdetésben, más szakokkal közös bulik szervezésében.

**Bevonás**

Ahhoz azonban, hogy az eddig említett programok és lehetőségek a jövőben is biztosítva legyenek, nagy figyelmet kell fordítani az új generáció bevonására. Ilyen jellegű programok (pl Bevonó tábor) szevezésében is szívesen részt veszek, illetve személyesen, a szakterületi csoporton és a mentorokon keresztül is törekedni fogok minél több lelkes új hallgató elérésére.

A legfontosabb és legmeghatározóbb az első benyomás, ami a gólyatáborban a mentorokon keresztül éri a hallgatókat, így nagy hangsúlyt fogok fektetni a mentorok toborzására, képzésére és kiválasztására, erőmhöz mérten.

Megválasztásom esetén remélem minél sikeresebben tudom majd megvalósítani a hallgatók érdekképviseletét, kari, intézeti és önkormányzati szinten is a lehető legjobb körülményeket tudom majd biztosítani számukra.

Köszönöm, hogy elolvastad a pályázatom. Ha bármi kérdésed, észrevételed merült fel keress meg bátran e-mailben, vagy tedd fel személyesen a Küldöttgyűlésen.

Miklós-Kovács Janka

Fizika szakterületi képviselő

miklos-kovacs.janka@ttkhok.elte.hu